OPDATERET: Politiet opfordrer alle i Nordsjælland og København til at holde sig indendøre på grund af stormen. Det samme gør sig gældende for Østjyllands og Københavns Vestegns politikredse. 'DER ER I ALLE 3 POLITIKREDSE RIGIGT MANGE MELDINGER OM VÆLTEDE TRÆER, TAGE DER BLÆSER NED, NEDFALDNE TAGSTEN OG ANDET, DER BLÆSER RUNDT TIL STOR FARE FOR ALLE DER MÅTTE OPHOLDE SIG UDENFOR', skriver Nordsjællands Politi i en pressemeddelelse.

Stormen i Danmark har fået status af orkan, og har sat ny rekord for vindstyrke i Danmark.

Se mere video på localeyes.dk

I Sønderjylland er der målt vindstød på 54 meter i sekundet, og det er den kraftigste vind, der nogensinde er målt herhjemme, rapporterer meteorolog Mikael Jarnvig for TV2 News.

I Odense er dele af taget blæst af domkirken, og i København er taget blæst af Frederiksbergcenteret. Alle københavnere opfordres til at holde sig indenfor mellem kl. 16 og 19.

Politiet i hele landet melder om sammenbrud på telefonsystemet, og appellerer til, at borgerne kun ringer ind med akutte alarmer om trusler på liv og helbred.

DSB har stoppet al togtrafik syd for Aalborg, fordi træer vælter ind over skinnerne. Mange steder kører busserne heller ikke.

Politiet i Østjylland har opgivet at fjerne væltede træer fra vejene, hvis de 'kun' spærrer for trafikken, og ikke er direkte til fare for menneskeliv.